《曹水农砖》
清代·钱应溥

昨者摩挲孙吴砖，砖文完好留纪年。此砖何幸得相匹，所惜款纪难兼全。

上方剥落存日月，亦如石阙之铭传少室。谁欤作者曹水农，勒石考成法严密。

我思二十并廿字体别，古文省多叔重说。廿有六年溯秦碑，源自考工故书出。

三十为卉其义同，五经文字归一律。阳月念五始误廿，宋人题名沿俗笔。

此砖点画独无讹，结体虽非隶与科。字有古法自不磨，流传几代今乃供搜罗。

吁嗟乎！富贵过眼如奔涛，操镘甘处贱且劳。水农将无圬者流，搏埴之名千载留。

砖兮砖兮，匣而藏之宜镌圭璋字，曹翁铭砚同位置。

但愿三农年年大有乐租税，我亦坐拥砚田无恶岁。

作者简介：（1824—1902）浙江嘉兴人，字子密。道光二十九年贡生。湘军起，入曾国藩幕，工为文檄。光绪间至工部尚书、军机大臣。卒谥恭勤。